124 વર્ષ પહેલાં ઈ. સ. 1878માં આ મંદિરના લોકપ્રિય મહંત નરસિંહદાસજીએ પહેલી વાર રથયાત્રા યોજી હતી. ત્યારે તો એ નાના પાયે યોજાતી, પણ ધીમે ધીમે એનો વ્યાપ વધ્યો અને અમદાવાદના જીવનનું એક અવિભાજ્ય અંગ બની ગયું. જેઠ મહિનાની દર પૂનમે રથયાત્રાના ભાગરૂપે ભગવાનની જળયાત્રાનીકળે છે. તેને પ્રારંભનો પ્રસંગ ગણવામાં આવે છે. સાબરમતી નદીના કિનારે સોમનાથ ભૂદરના આરે ચાર ગજરાજોવાળી આ યાત્રા જળ લેવા પહોંચે છે. પૂજન-અર્ચન પછી પાછી ફરે તે પછીના 15 દિવસે ભારે ધમધમાટ વર્તાય છે. મંદિરમાં મગ ભરેલી ગૂણીઓના થપ્પા લાગવા માંડે તો કેસરિયાં ઉપરણાં તૈયાર કરવા દરજીઓ રાતદિવસ કામે લાગી જાય છે. જેઠ સુદ પૂનમ પછી પરંપરાગત માન્યતા મુજબ ભગવાન જગદીશ, ભાઈ બલરામ અને બહેન સુભદ્રાની મૂર્તિઓને આંખે પાટા બાંધી દેવાય છે.